Børne og familie-udvalget i Mariagerfjord har netop diskuteret service-niveauet for kørsel mellem skole og hjem. Konklusionen blev, at flytter den ene forælder uden for skoledistriktet, må denne forælder selv sørge for at aflevere barnet i skole. - Problemet er ikke stort, men kan blive principielt, forklarer udvalgsformand Mogens Jespersen til P4 Nordjylland. Og giver som eksempel et par fra Hobro, der bliver skilt - hvorefter moderen eller faderen flytter til Øster Hurup i den anden ende af kommunen. Han forklarer, at alle forældre selv skal betale for kørsel, hvis man vælger en skole uden for skoledistriktet. - Derfor må der gælde samme regel for forældre, der flytter uden for skoledistriktet i forbindelse med en skilsmisse og har barnet hos sig nogle af skoledagene, siger Mogens Jespersen.
Skilsmisse-forældre skal passe på, hvor de bosætter sig - for deres børn kan miste muligheden for at blive kørt gratis i skole.